22.03.2007 22:13   "Enne käime ikka ühe kooslusega tee lõpuni, siis vaatame, mis edasi saab," ütles Padar ETV24-le.    Tema hinnangul ei saa kindel olla, et koalitsiooniläbirääkimised Reformierakonna, Isamaa ja Res Publica Liidu ning Sotsiaaldemokraatliku Erakonna ja rohelistega lõpevad koalitsioonilepingu allakirjutamisega. Samamoodi ei saa kindel  olla ka selles, et need läbirääkimised lõplikult katkevad. "Tõenäosus on 50:50," märkis Padar.    Tema sõnul vajab Eesti stabiilset valitsust ja sellepärast tuleb kõik lahkhelid enne koostöö alustamist lahendada. Padar soovitas seetõttu osapooltel aeg maha võtta ja rahulikult järele mõelda.    "Kõikidel koalitsiooniläbirääkimistel osalevatel erakondadel tulevad nädalavahetusel kokku juhtorganid, kus analüüsitakse olukorda ja langetatakse otsused," nentis ta.    Sotsiaaldemokraatlik Erakond arutab koalitsioonilepingu sisu ja ka ministrikohtade jaotust pühapäeval toimuval volikogul.    Esialgu pakkus reformierakond Eesti Raadio andmetel sotsiaaldemokraatidele rahandus-, haridus- ning portfellita rahvastikuministri kohti.